Gefin hefur verið út handtökuskipun á hendur Victóriu de Barros Neto , fyrrverandi sjávarútvegsráðherra Angóla , vegna tengsla hennar við Samherjamálið svokallaða . Þetta kemur fram á vef angólska ríkisútvarpsins , en Fréttablaðið greinir frá . Þar kemur fram að bankareikningar de Barros Neto , bankareikningar eiginmanns hennar og sömuleiðis barna hafi verið frystir vegna Samherjaskjalanna svokölluðu eftir að dómsmálaráðherra Angóla gaf út tilskipun þess efnis . Bæði angólskir og namibískir ráðamenn eru grunaðir um að hafa þegið mútur og tekið þátt í peningaþvætti og skattaundanskotum í umræddu máli , sem löndin tvö , Namibía og Angóla , vinna nú að því að upplýsa . Þeirra á meðal er áðurnefnd fyrrverandi sjávarútvegsráðherrra Angóla . Kjarninn greinir frá því að á meðal þeirra sem eiga að hafa notið góðs af greiðslum til fyrrum sjávarútvegsráðherrans fyrrverandi sé eitt barna hennar , João de Barros . Sá hefur meðal annars heimsótt Samherja til Íslands , eins og kemur fram á vef Kjarnans . Eins og kunnugt er greindu Stundin og fréttaskýringaþátturinn Kveikur frá þvi í síðasta mánuði að Samherji hafi stundað stórfelldar mútugreiðslur til stjórnmála - og embættismanna í Namibíu til þess að ná undir sig fiskveiðikvóta . Í umfjöllun miðlanna kom fram ađ Samherji , sem er umsvifamesta útgerðarfélag Íslands með um 111 milljarða króna eigið fé , hafi á síðustu árum greitt á annan milljarð króna í mútur . Í kjölfar umfjöllunarinnar hafa sex Namibíumanna , þar á meðal tveir fyrrverandi ráðherrar , verið ákærðir vegna málsins .